Søren Søndergaard (EL), 2003-12-17:
Efter Enhedslistens opfattelse har debatten om dagpengesystemet været fyldt med mange myter, som vel bunder i den kendsgerning, at regeringen med lys og lygte leder efter sparemuligheder til statens finanser.
Da beskæftigelsesministeren lancerede regeringens planer om at spare 800 mio. kr. på dagpengeudgifterne, stillede han f.eks. selv spørgsmålet: Virker dagpengesystemet efter hensigten?
Enhedslistens svar på spørgsmålet er nej.
Dagpengesystemet virker ikke efter hensigten, nemlig den hensigt at give folk en rimelig dækning for tabt arbejdsfortjeneste, hvis de bliver arbejdsløse, og indtil de kommer i arbejde.
Gennem de sidste 20 år er hele grundideen i dagpengesystemet som et system, hvor man forsikrer sig mod arbejdsløshed, blevet udhulet af skiftende regeringer.
Bl.a. er kompensationen for tabt arbejdsfortjeneste systematisk blevet forringet først gennem en fastfrysning i 1980'erne og derefter gennem satsreguleringspuljen i 1990'erne.
I dag er den gennemsnitlige kompensation nede på 65 pct.
Hvis dagpengene skulle være på niveau med 1982, skulle de være 15.000-16.000 kr. højere end de 166.000 kr., som det aktuelle årlige dagpengemaksimum er på.
Men dagpengeretten er også blevet begrænset, så arbejdsløse fuldstændig uforskyldt kan miste dagpengeretten efter 4 år uden på noget tidspunkt at have fået tilbudt et ordinært arbejde - uden på noget tidspunkt at have fået tilbudt et ordinært arbejde.
Endelig vil jeg her nævne, at også den tidligere regering forfaldt til den idé, at visse grupper af arbejdsløse skulle piskes i arbejde ved hjælp af lavere satser eller i politikersprog: økonomiske incitamenter.
Det handlede om de unge dagpengemodtagere, som fik halveret dagpengene efter et halvt år.
Når nu ikke mindst den siddende regering er så optaget af det her med de økonomiske incitamenter, så er det værd at se på virkningerne af ungeordningen, der har været i kraft siden april 1997.
Ganske kort kan man sige, at den lavere sats ikke har haft nogen som helst positiv virkning på arbejdsløsheden blandt de 18-24-årige - ikke nogen som helst positiv virkning.
Ungdomsarbejdsløsheden har udviklet sig på samme måde som arbejdsløsheden generelt, måske lige bortset fra, at den aktuelle stigning i arbejdsløsheden er gået værre ud over de unge end andre.
I det hele taget er historien om, at lavere satser skulle bringe flere i arbejde, en hårdnakket myte, som aldrig er blevet bevist.
Beskæftigelsesministeren troede ellers, at der var lys forude, da Rockwool Fonden for et stykke tid siden fremlagde sin rapport om sammenhængen mellem dagpengeniveauet og motivationen til at arbejde.
Men det lys blev jo hurtigt slukket, fordi det viste sig, at konklusionen ikke havde noget med virkeligheden at gøre.
Der er tale om den samme statistiske årsagssammenhæng som den klassiske, nemlig at såvel salget af ispinde som antallet af trafikulykker stiger i sommermånederne.
Men deraf kan man jo hverken konkludere, at salget af is er skyld i trafikulykkerne eller for den sags skyld, at trafikulykker får folk til at spise flere is.
Det er netop spørgsmålet om, at ændringer i dagpengesystemet skulle ske ud fra argumentet om økonomiske incitamenter, som er det springende punkt i dagpengedebatten.
Når regeringen har det udgangspunkt, at der findes uhensigtsmæssigheder i dagpengesystemet på det område, så kan man ikke undgå at frygte nye dagpengeindgreb.
Og derfor er det selvfølgelig også vigtigt, at vi her i dag har fået en garanti for, at der ikke på denne side af et valg, og så vidt jeg kunne forstå, ikke frem til før end 2009-2010, vil komme nogen ændringer af dagpengesystemet. Afslutningsvis: Fra Enhedslistens side er det helt afgørende, at der sættes folk i arbejde.
At folk bliver sat i arbejde er den bedste måde at komme alle problemerne i dagpengesystemet til livs på, for ellers ryger de ud af dagpengesystemet.
Det er det bedste middel.
Derfor synes vi jo også, det er interessant at se, at når vi kigger på den finanslov, så er Enhedslisten faktisk det eneste parti, der budgetterer med en nedsat udgift til dagpengene i det kommende år gennem en beskæftigelsesplan, som bringer flere i arbejde.
Vi mener, det er det, som er det centrale for at komme ud over uhensigtsmæssighederne i dagpengesystemet, som er, at folk sidder i det alt for længe.